Kemianteollisuus, Metsäteollisuus ja Teknologiateollisuus arvioivat, että ensi viikon lakot aiheuttavat merkittäviä taloudellisia menetyksiä.

Mikä on aktiivimalli? Katso videolta selitys.

Työtaistelut ovat vakava isku työmarkkinoiden luottamukselle ja sopimusyhteiskunnalle, sanovat Kemianteollisuus, Metsäteollisuus ja Teknologiateollisuus.

Suomen kolmen keskeisen vientialan työnantajat toteavat tiedotteessa pitävänsä erittäin valitettavana, että " tehtaita suljetaan laajasti ja että vienti ja tuonti pysäytetään poliittisilla mielenosoituslakoilla. "

Auto- ja kuljetusalan työntekijäliitto AKT ja Rakennusliitto ilmoittivat alkuviikosta järjestävänsä vuorokauden pituisen lakon hallituksen aktiivimallin vastustamiseksi. Torstaina lakosta ilmoitti Sähköliitto, ja perjantaina Teollisuusliitto päätti laajoista lakoista teollisuuden sopimusaloillaan.

Vaikka lakkojen koko laajuutta on vielä vaikea arvioida, Kemianteollisuus, Metsäteollisuus ja Teknologiateollisuus odottavat lakkojen aiheuttavan suuria taloudellisia menetyksiä.

- Toimenpiteet ovat äärimmäisen järeitä ja menetykset mittavia. Lakoilla vaarannetaan työpaikkoja.

Iso tuotannon menetys

Etenkin AKT:n ja Rakennusliiton lakkojen vaikutusten arvioidaan olevan merkittäviä.

- Teollisuusliiton lakko pysäyttää meidän tehtaat kokonaan. AKT:n työtaistelu pysäyttää rahtaukset kuljetuksissa ja satamien kautta tapahtuvan ulkomaankaupan. Isosta tuotannon menetyksestä on kysymys, toteaa Teknologiateollisuuden varatoimitusjohtaja, työmarkkinajohtaja Eeva-Liisa Inkeroinen Iltalehdelle.

SAK järjestää poliittisen mielenilmauksen 2. helmikuuta Helsingin Senaatintorilla hallituksen aktiivimallin vastustamiseksi. Mielenilmauksen sanomaa tukeakseen AKT, Rakennusliitto ja Teollisuusliitto pitävät työnseisaukset 2. helmikuuta.

Myös monet muut SAK:n liitot, kuten Palvelualojen ammattiliitto PAM, ovat ilmoittaneet kannustavansa jäseniään osallistumaan mielenilmaukseen.

Työnantajat huomauttavat, että jo pelkästään lakon uhka aiheuttaa yrityksille kustannuksia, koska toimintaa ja kuljetuksia joudutaan organisoimaan mahdollisuuksien mukaan uudelleen. Uhat ja lakot aiheuttavat työnantajien mukaan vakavaa haittaa yritysten maineelle, sillä kansainväliset asiakkaat eivät voi luottaa toimituksista annettuihin lupauksiin.

Toinenkin lakkouhka

Kemianteollisuus, Metsäteollisuus ja Teknologiateollisuus muistuttavat, että satamia uhkaa toinenkin työtaistelu kahden viikon kuluttua. AKT ja Suomen Merimies-unioni SMU uhkaavat lakolla viidessä keskeisessä vientisatamassa. Työ- ja elinkeinoministeriö ilmoitti torstaina siirtävänsä 29. tammikuuta alkavaksi ilmoitettua lakkoa kahdella viikolla.

- Kyseessä on äärimmäinen esimerkki siitä, kuinka suurta kansantaloudellista haittaa ollaan valmiita aiheuttamaan pienen ryhmän vuoksi. Työtaistelutoimista on luovuttava, jotta vientiä ja tuontia ei vaaranneta hyvässä kysyntätilanteessa, työnantajat toteavat tiedotteessa.

Teollisuusliitto syntyi, kun Metalliliitto, Teollisuusalojen ammattiliitto Team ja Puuliitto yhdistyivät. Helmikuun lakko koskee kaikkia Teollisuusliiton työehtosopimusaloja lukuun ottamatta media- ja painoalan, viestintäalan toimihenkilöiden sekä jakajien sopimusaloja. TOMMI PARKKONEN

Täsmennetty 16:10: Kemianteollisuuden, Metsäteollisuuden ja Teknologiateollisuuden kommentti " Kyseessä on äärimmäinen esimerkki siitä, kuinka suurta kansantaloudellista haittaa ollaan valmiita aiheuttamaan pienen ryhmän vuoksi " viittaa viiden vientisataman lakkouhkaan, ei aktiivimallia vastustavaan lakkoon.